Document ID: 32013D0676

IZVEDBENI SKLEP SVETA
z dne 15. novembra 2013
o dovoljenju Romuniji, da še naprej uporablja posebni ukrep z odstopanjem od člena 193 Direktive 2006/112/ES o skupnem sistemu davka na dodano vrednost
(2013/676/EU)
SVET EVROPSKE UNIJE JE -
ob upoštevanju Pogodbe o delovanju Evropske unije,
ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
ob upoštevanju predloga Evropske komisije,
ob upoštevanju naslednjega:
(1)
Romunija je v dopisu, ki ga je generalni sekretariat Komisije evidentiral 13. marca 2013, zahtevala dovoljenje za podaljšanje uporabe posebnega ukrepa z odstopanjem od člena 193 Direktive 2006/112/ES v zvezi z dobavo lesnih proizvodov.
(2)
V skladu z drugim pododstavkom člena 395(2) Direktive 2006/112/ES je Komisija z dopisom z dne 17. junija 2013 o zahtevi Romunije obvestila druge države članice. Z dopisom z dne 18. junija 2013 je Komisija uradno obvestila Romunijo, da ima vse informacije, potrebne za presojo zahteve.
(3)
Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom.
(4)
Izvedbeni sklep Sveta 2010/583/EU (2) Romuniji dovoljuje uporabo ukrepa odstopanja v skladu s členom 395 Direktive 2006/112/ES, da določi prejemnika kot osebo, ki je zavezana k plačilu DDV v primeru, da davčni zavezanci dobavijo lesne proizvode.
(5)
Pred predhodnim dovoljenjem za uporabo obrnjene davčne obveznosti za dobavo lesa je imela Romunija težave na trgu lesa zaradi narave trga in poslovanja. V tem sektorju je veliko število majhnih podjetij, ki jih romunski organi težko nadzirajo. Določitev prejemnika kot osebe, ki je zavezana k plačilu DDV, je po navedbah romunskih oblasti preprečila davčne utaje in izogibanje plačilu davkov v tem sektorju in zato ostaja utemeljena.
(6)
Ukrep je sorazmeren zastavljenim ciljem, ker ni namenjen splošni uporabi, ampak samo za zelo specifične postopke v sektorju, ki povzroča resne težave v zvezi z izogibanjem davkom ali davčnimi utajami.
(7)
Po mnenju Komisije ukrep ne bi smel negativno vplivati na preprečevanje goljufij na maloprodajni ravni ali v drugih sektorjih ali drugih državah članicah.
(8)
Dovolitev te izjeme bi morala biti časovno omejena, in sicer do 31. decembra 2016.
(9)
Če Romunija zahteva dodatno podaljšanje ukrepa po letu 2016, bi bilo treba Komisiji najkasneje 1. aprila 2016 predložiti poročilo, skupaj z zahtevo za podaljšanje. Na podlagi izkušenj, pridobljenih do navedenega datuma, bi bilo treba oceniti, ali je izjema še naprej upravičena.
(10)
Odstopanje nima negativnega vpliva na lastna sredstva Unije, pridobljena od DDV -
SPREJEL NASLEDNJI SKLEP:
Člen 1
Z odstopanjem od člena 193 Direktive 2006/112/ES se Romuniji dovoli izjema, da kot osebe, zavezane k plačilu davka, do 31. decembra 2016 določa davčne zavezance, katerim se dobavljajo blago ali storitve iz člena 2 tega sklepa.
Člen 2
Odstopanje, določeno v členu 1, se uporablja za dobavo lesnih proizvodov davčnih zavezancev, vključno z neposekanim lesom, zaobljenim ali razpokanim lesom za obdelavo, lesom za kurjavo, lesnimi proizvodi in tramovi ali iverkami ter lesom v surovem stanju, predelanim ali polpredelanim lesom.
Člen 3
Vsaka zahteva za podaljšanje ukrepa, določenega v tem sklepu, se predloži Komisiji najpozneje do 1. aprila 2016 in se ji priloži poročilo, ki vključuje oceno učinkovitosti ukrepa in oceno tveganja goljufij v lesnem sektorju.
Člen 4
Ta sklep je naslovljen na Romunijo.
V Bruslju, 15. novembra 2013

Labels: 2
11
1
3
18
15